Efter flere års stilhed vil det danske elektrorockband Spleen United igen give koncert. Det sker på dette års Roskilde Festival.

Der har igennem flere år været tavshed fra Spleen United, efter bandet afholdt en kaotisk koncert på Northside Festival i 2013.

Koncerten sluttede med, at medlemmerne smadrede udstyret på scenen og fortalte, at bandet ville holde pause på ubestemt tid.

Men nu er medlemmerne altså blevet enige om at give koncert på Roskilde.

- Vores publikum har i flere år haft et helt specielt forhold til Spleen United, som kom til udtryk med adskillige euforiske shows og endda en 24 timer lang koncert ved badesøen, siger Anders Wahrén, programchef for Roskilde Festival.

- Så da bandet rakte ud til os med en overraskende besked om deres genkomst, blev vi meget hurtigt enige om, at begivenheden skulle markeres med en eksklusiv nattekoncert på årets festival. Vi glæder os virkelig til at se dem igen.

Sidst Spleen United udgav musik, var i 2012, hvor albummet 'School of Euphoria' udkom. Det indeholdt blandt andet sangene 'Euphoria', 'Misery' og 'Days of Thunder'.